### | | | | --- | --- | | | | | --- | | **Byråd** 26. november 2019 Sagsnr. 710-2019-12439 Dok.nr. 710-2019-239829 Sagsbehandler DPCSOR | | 174.                Beskæftigelsesplan 2020 - Åbent

###

|  |  |
| --- | --- |
| Tidl. politisk behandling | AU, 13.08.19, pkt. 35 |
| Forventet sagsgang | AU, ØK, BY |
| Lovgrundlag | Lov om organisering og understøttelse af beskæftigelsesindsatsen mv. |

###

**SAGENS INDHOLD**

Byrådet skal i denne sag tage stilling til forslag til
Beskæftigelsesplan 2020.

Byrådet skal senest ved udgangen af hvert år vedtage en
beskæftigelsesplan for det kommende års beskæftigelsesindsats.

Beskæftigelsesplanen tager afsæt i de vejledende mål, som
beskæftigelsesministeren årligt udmelder. Herudover har Favrskov Kommune også
mulighed for at fastsætte egne indsatser og mål for beskæftigelsesindsatsen i
2020.

Beskæftigelsesministeren udmeldte 21. februar 2019 følgende
tre mål for beskæftigelsesindsatsen i 2020:

1.     Virksomhederne
skal sikres den nødvendige og kvalificerede arbejdskraft.

2.     Flere
flygtninge og familiesammenførte skal være selvforsørgende

3.     Flere
personer med handicap skal i beskæftigelse.

I grundlaget for udarbejdelsen af beskæftigelsesplanen skal
indgå en status, som viser resultater og effekter af beskæftigelsesindsatsen i
jobcentret for det forudgående år. Arbejdsmarkedsudvalget blev på den baggrund
13. august 2019 forelagt en midtvejsopfølgning på Beskæftigelsesplan 2019.

Med afsæt i beskæftigelsesministerens mål samt
halvårsopfølgningen på beskæftigelsesplanen for 2019 indeholder forslag til
Beskæftigelsesplan 2020 følgende målsætninger:

1.     Samarbejdet
med virksomhederne skal styrkes (ministermål 1)

*Jobcenter [adresse] vil
iværksætte initiativer, der medvirker til at styrke og kvalificere samarbejdet
med og serviceringen af virksomhederne.*

2.     Ledigheden
blandt forsikrede ledige med østeuropæisk baggrund skal nedbringes

*Forsikrede ledige med
østeuropæisk baggrund skal maksimalt udgøre 5 % af forsikrede ledige, svarende
til et fald på 3 %-point ift. oktober 2019.*

3.     Flere
flygtninge og familiesammenførte skal være selvforsørgende (ministermål 2)

*Som minimum skal yderligere 25
flygtninge i job, uddannelse eller IGU i løbet af 2020, svarende til 22 % af
antallet af ledige flygtninge i september 2019. Heraf skal 1/3 være kvinder.*

4.     Flere unge
skal i job eller uddannelse

*Antallet af unge på
uddannelseshjælp skal maksimalt være 226 personer ultimo 2020, svarende til
fald på 6 % ift. det forventede niveau ultimo 2019 på 240 personer.*

5.     Styrket
indsats for borgere med handicap med særlig fokus på borgere med psykisk sygdom
og sårbarhed (ministermål 3).

*Nettotilgangen til
jobafklaringsforløb skal begrænses til 30 fuldtidspersoner i 2020, svarende til
et fald på 18 fuldtidspersoner i forhold til den forventede tilgang uden den
styrkede indsats.*

*Flere borgere skal opnå
progression i deres fleksjob i form af øgning af effektiv arbejdstid.*

Forslag til Beskæftigelsesplan 2020 er vedlagt som bilag.

**VURDERING**

Målene i forslag til Beskæftigelsesplan 2020 tager afsæt i, at
der generelt er en lav ledighed og en høj beskæftigelse i [adresse]. Det
betyder, at beskæftigelsesindsatsen sætter fokus på de borgere, som har
vanskeligere ved at finde en plads på arbejdsmarkedet.

I forhold til Beskæftigelsesplan 2019 er der i forslag til
Beskæftigelsesplan 2020 udgået to mål/delmål, da indsatsen på disse områder
vurderes at være en integreret del af driften. Det drejer sig om:

·
Flere kontanthjælpsmodtagere skal i uddannelse og job (delmål)

·
Bekæmpelsen af socialt bedrageri og fejludbetalinger skal
styrkes.

Fælles for målene i forslaget er, at Job og Økonomi
forventer, at fokus på disse målgrupper medvirker til, at borgernes varighed på
offentlig forsørgelse nedbringes, og at flere borgere på offentlig forsørgelse
på sigt kommer i job eller uddannelse.

**ØKONOMI**

Forslag til Beskæftigelsesplan 2020 har i sig selv ingen
økonomiske konsekvenser, men budgettet for 2020-23 er lavet med udgangspunkt i,
at Favrskov Kommune lever op til de målsætninger, som er i
beskæftigelsesplanen.

**INDDRAGELSE**

Der blev 10. september 2019 afholdt fællesmøde mellem
Arbejdsmarkedsudvalget og [adresse], hvor indsatsområderne i
Beskæftigelsesplan 2020 blev drøftet.

På fællesmødet blev særligt fremhævet en videreførelse af
samarbejdet med virksomhederne samt indsatsen for at få flygtninge, forsikrede
ledige med østeuropæisk baggrund samt uddannelseshjælps- og
kontanthjælpsmodtagere i uddannelse eller job. Disse indsatsområder er
inkluderet i forslag til Beskæftigelsesplan 2020.

**INDSTILLING**

Direktøren for Job og Økonomi indstiller til Byrådet:

1.    At forslag til Beskæftigelsesplan 2020 godkendes.

**BESLUTNING**

***Arbejdsmarkedsudvalget, 5. november 2019:***

Fraværende:Ingen

Indstilles godkendt med en tilføjelse om, at målet i afsnit
4.3 ændres fra "Heraf skal 1/3 være kvinder" til "Det er
ambitionen, at halvdelen skal være kvinder".

***Økonomiudvalget, 18. november 2019:***

Fraværende:Vera Bertelsen

Indstillingen fra Arbejdsmarkedsudvalget indstilles
godkendt.

**Bilag**

|  |  |
| --- | --- |
| Beskæftigelsesplan 2020 | 710-2019-241795 |